कमाई कम होने पर गुड़ में सल्फास मिलाकर खिलाया; 4 आरोपी गिरफ्तार, हिंदू से ईसाई बने
Haryana Karnal Cows Death Case - हरियाणा के करनाल की फूसगढ़ गोशाला में 45 गायों की मौत में बड़ा खुलासा हुआ है। इन गायों को गुड़ में सल्फास देकर मारा गया था
हरियाणा के करनाल की फूसगढ़ गोशाला में 45 गायों की मौत में बड़ा खुलासा हुआ है। इन गायों को गुड़ में सल्फास देकर मारा गया था। गायों के कम मरने की वजह से धंधा मंदा होने की वजह से ठेकेदार के कारिंदों ने यह वारदात की। इसके लिए शराब पीकर पूरी साजिश रची गई। उन्हें एक गाय की खाल, चर्बी बेचकर से 8 से 10 हजार की कमाई होती थी।
आरोपी पहले भी ऐसा कर चुके थे लेकिन तब वह 4-5 गायों को जहर देते थे। इस घटना के दिन ज्यादा गायों को जहर देकर मारने से पूरा खेल उजागर होने के बाद आरोपियों का पूरा गिरोह पकड़ा गया।
यह भी पता चला है कि इन आरोपियों ने कई साल पहले हिंदू धर्म छोड़ ईसाई धर्म अपना लिया था। पुलिस इस मामले में 4 आरोपियों को गिरफ्तार कर चुकी है। पुलिस ने चारों आरोपियों को आज कोर्ट में पेश करके 17 फरवरी तक रिमांड लिया है। पूरी वारदात का मास्टरमाइंड ठेकेदार अमर उर्फ अमित अभी फरार है। पुलिस का दावा है कि जल्द ही ठेकेदार अमित को भी गिरफ्तार किया जाएगा। 
गायों की मौत से लेकर खुलासे तक की पूरी कहानी...
रात 2 बजे से मरने लगी गायें
27 जनवरी की सुबह सूचना आई कि फूसगढ़ गोशाला में गायों की मौत हो गई है। रात 2 बजे से गायों की मौत शुरू हो गई। सुबह होने तक 45 गायें मर चुकी थी। इसके अलावा 10 गायें बीमार भी थी। जिससे पूरा मामला संदिग्ध बन गया। इसे देख पूरा प्रशासन हरकत में आया।
गायों के विसरा जांच के लिए भेजे गए लेकिन कोई ठोस निष्कर्ष नहीं निकला। जांच के लिए डिवीज़नल कमिश्नर ने 4 मेंबरों की हाई लेवल इन्क्वायरी कमेटी भी बनाई। इसी दौरान पुलिस ने इस मामले में थाना सेक्टर-32/33 करनाल में केस दर्ज कर लिया। इसके बाद पुलिस ने इसकी जांच शुरू कर दी।
CCTV से मिला सुराग
केस दर्ज करने के बाद पुलिस ने गोशाला के आसपास के CCTV फुटेज खंगालने शुरू कर दिए। फूसगढ़ गोशाला से जुंडला गेट तक सभी सड़कों, चौकों और दुकानदारों के यहां लगे CCTV कैमरों में 26 जनवरी की रात के फुटेज खंगाले गए। वहां से पुलिस सुराग मिलने शुरू हुए। जिसमें 5 आरोपी गोशाला की तरफ जाते दिखे। इनके चेहरे ढके हुए थे, मगर कई जगहों पर लाइट होने की वजह से कपड़ों से इनकी पहचान हो गई।
पुलिस ने 4 आरोपी गिरफ्तार किए
इसके बाद पुलिस ने कुरुक्षेत्र के शाहाबाद की डेहा बस्ती के विशाल, करनाल सिटी की मंगल कॉलोनी के रहने वाले रजत, करनाल में जम्मू कश्मीर में झुग्गी में रहने वाले सूरज और अंबाला की डेहा बस्ती के सोनू को गिरफ्तार कर लिया। इनका पांचवां साथी अमित अभी फरार है। इस मामले में विशाल सबसे अहम आरोपी है। शाहाबाद की मारकंडा गोशाला में गोवंश की मौत के साथ जोड़ कर जांच की गई, जिसमें आरोपी विशाल शामिल था। हालांकि यहां आरोपी विशाल ने ठेका लेने की बजाय अमित को ठेका दिला दिया।
पूछताछ में बताई पूरी साजिश
पुलिस की पूछताछ में चारों आरोपियों ने बताया कि वह गाय की खाल, हडि्डयां और चर्बी की सप्लाई करने का काम करते हैं। मृत पशुओं को डालने के लिए उन्होंने यमुना के पास जमीन ली हुई है। आरोपियों ने कहा कि शहर में कम पशु मर रहे थे। जिससे उनका धंधा मंदा होने लगा था। गोशाला में भी रोज 3 से 4 गाय ही मरती थी।
26 जनवरी को बसंत पंचमी के दिन उन्होंने गायों को मारने की खौफनाक प्लानिंग बनाई। वह देर रात तक शराब पीते रहे। बाजार से सल्फास की पुड़िया ले आए। फिर उसे गुड़ में मिला दिया। इसके बाद रात 12 बजे गोशाला पहुंचे। 2 बाइक में गोशाला पहुंचकर उन्होंने मेन गेट से घुसकर शेड में गायों को जहर वाला गुड़ खिला दिया। सुबह 3 बजे वह वापस लौट गए।
गायों की लाश न मिली तो विरोध जताने भी आए
27 जनवरी की सुबह होते-होते 45 गायें मर गई। इसका पता चलते ही नगर निगम के अफसर और बजरंग दल के सदस्य वहां पहुंच गए। उन्होंने गायों को जमीन में दफना दिया। यह देखकर ये आरोपी भड़क गए और धमकी दी कि अगर इन गायों की लाशें उन्हें न दी तो वे आगे से गोवंश नहीं उठाएंगे। हालांकि इसके बावजूद वह लगातार गोशाला से गायों को उठा रहे थे।
शराब के नशे में ज्यादा गायों को जहर दे दिया
पुलिस की पूछताछ में आरोपियों ने यह भी कबूला कि यह पहली बार नहीं है। इससे पहले भी उन्होंने गायों को सल्फास देकर मार दिया। पहले वह 4-5 गायों को ही जहर देते थे। उस दिन शराब पी रखी थी तो ज्यादा कमाई के लिए ज्यादा गायों को जहर दे दिया। एक साथ 45 गायों की मौत से मामला हाईलाइट हो गया।
पहले भी ऐसी वारदात कर चुके
पुलिस पूछताछ में आरोपियों ने यह भी कबूला कि वे अंबाला में भी ऐसी वारदात कर चुके हैं। इससे कुरुक्षेत्र समेत दूसरे जिलों में गायों की अचानक ऐसी मौतों पर सवाल उठ रहे हैं कि कहीं वहां भी तो इसी तरह जहर देकर गायों को नहीं मारा गया। इस बारे में भी पुलिस पूछताछ कर रही है। करनाल के SP गंगाराम पूनिया ने कहा कि इन चारों को आज अदालत में पेश कर पूछताछ के लिए 17 फरवरी तक रिमांड पर लिया है। 